Bash

**Bourne Again Shell** (forkortet **Bash**) er et fritt og åpent Unix-skall og kommandospråk. Det ble skrevet av Brian Fox for GNU-prosjektet som en fri og åpen erstatning for Bourne Shell. Skallets navn er et humoristisk ordspill med *Bourne Shell* som det erstatter og religiøse begrepet «født på nytt» (*born again*).

Bourne Again Shell ble lansert 7. juni 1989. Siste versjon er 5.3 som ble lansert 3. juli 2025.

## Kommandolinjeprosessor
Det forutgående Unix-skallet Bourne Shell ble lansert i januar 1979 sammen med UNIX versjon 7. Det ble regnet som en «industristandard» på Unix og Unix-lignende operativsystemer, men programvarelisensen var uklar og omdiskutert.

Bash er en kommandolinjeprosessor som vanligvis kjører i en terminalemulator hvor brukeren skriver kommandoer som forårsaker handlinger.  Bash kan også lese og utføre kommandoer fra en datafil. Det sistnevnte kalles et skallskript. På samme måte som andre Unix-skall, støtter det globbing av filnavn (jokertegn), piping, *[[here document]]*, kommandoerstatning, variabler og kontrollstrukturer for testing av betingelser og iterasjon. Nøkkelord, syntaks og andre grunnleggende egenskaper ved språket er alle kopiert fra Bourne Shell. Andre egenskaper, som for eksempel *history* (huske tidligere kommandoer), er kopiert fra C shell og KornShell.

## POSIX-kompatibelt
Bourne Again Shell er et POSIX-kompatibelt skall, og har vært brukt av mange operativsystemer. Det er standard skall for innlogging på de fleste Linuxdistribusjoner (herunder Android).

Bash brukes også av mikrokjernen GNU Hurd. Det har blitt portert til openVMS, til ArcaOS, til det tidligere operativsystemet BeOS og til etterfølgeren Haiku.

UNIX-avarten Solaris 7, som ble lansert 4. november 1998, hadde tre typer skall: Bourne shell (standard), C shell og Korn shell. Solaris 8 ble lansert 26. januar 2000 og erstattet Bourne Shell med Bourne Again Shell. Solaris 11.4, som ble lansert 26. august 2018, benyttet fortsatt bash.

Bash ble også tatt i bruk av den tidligere UNIX-avarten IRIX, og også av HP-UX, for å nevne noen eksempler på UNIX-avarter. Nevnes bør også frie og åpne varianter av Berkeley Software Distribution (BSD) som også har tatt i bruk Bourne Again Shell: 386BSD, FreeBSD, OpenBSD, NetBSD,  DragonFly BSD, med flere.

Bash (og C shell) var tilgjengelig på det tidligere nettverksoperativsystemet Novell Netware gjennom en emulator via en dataterminal.

Gjennom POSIX-bibliotekene Cygwin og MinGW ble bash tilgjengelig for Windows 95, Windows 98, Windows NT, Windows 2000, Windows XP, Windows 7, Windows 8 og Windows 8.1.

Skallet er portert til MS-DOS gjennom 32-biter DOS-utvideren DJGPP.

Gjennom kompatibilitetslaget Windows Subsystem for Linux (WSL) ble bash tilgjengelig for Windows 10 og Windows Server 2019. I WSL2 og Windows 11 ble bash erstattet av PowerShell.

Bash var tidligere standard skall på macOS; i macOS Catalina (10.15), som ble lansert 7. oktober 2019, ble Z shell (Zsh) nytt standard skall.

## Eliminasjon av sikkerhetshull

Et sikkerhetshull i Bash stammet fra versjon 1.03 (august 1989), og var fortsatt tilstede i versjon 4.3 (26. februar 2014). 

Det fikk kallenavnet Shellshock, og ble oppdaget 12. september 2014. Det førte hurtig til en rekke dataangrep over internett. En rekke patcher som ordnet feilen ble tilgjengelig den 24. september 2014.

## Versjonshistorikk

## Referanser


## Eksterne lenker
*